謝子瞻尚書惠墨端溪硯二首 端溪硯
作者：范祖禹
朝代：宋

paragraphs: 端溪清冥幾千尺，玄潭噴雲嘘紫石。
層空飛溜瀉珠璣，大古陰崖摧霹靂。
翦裁巖屏作風字，琢磨水鏡成月魄。
似聞松上颼颼聲，一洗塵埃傾七澤。
先生毎思窮禹穴，東叱天吳掛帆席。
山祗水若獻幽寶，贈我不啻千金璧。
玉堂金井汲寒泉，坐視青天浸虚碧。
豈知来從海嶠外，鳥道穿雲下絕壁。
嗟我本是山中人，慚無詞藻對卿客。
鄉人子雲思奇苦，終老漢庭長執戟。
至今舊宅有墨池，何怪著書玄尚白。
行當提攜返敝廬，更廣牢愁弔遺迹。